Politiet aksjonerte og pågrep tre skoleelever i dag. De er nå løslatt. Foto: Preben Hunstad

Politiet: – De tre elevene hadde ingen intensjoner om å skade noen

I dag gjennomførte politiet i Bodø en storstilt aksjon mot tre skoleelever, etter å ha blitt varslet om trusler om skoleskyting mot Bodø videregående skole.

[annonse]

[annonse]

Politiets etterforskning har i kveld avdekket at det ikke er noe som tyder på at de tre siktede skoleelevene hadde intensjon eller planer om å gjennomføre trusselen. – De tre personene har i kveld blitt avhørt av politiet hvor de har forklart at trusselen ikke var alvorlig ment og at de aldri hadde planer om å skade noen. Dette støttes også av den øvrige etterforskningen som politiet har gjennomført i kveld, sier krimsjef ved Bodø Politistasjon, Knut Waldemar Solli, i kveld. Som Bodø Nu skrev tidligere i dag, viser Snapchat-meldingen som politiet aksjonerte på grunnlag av at en av elevene holdt en softgun, med påskriften "kantina imorra". Nå bekrefter politiet at det ikke var ekte våpen de tok beslag i. – Beslagene som politiet gjorde i forbindelse med pågripelsene dreier seg om svært realistiske våpenetterligninger, men er ikke egnet til å skade noen. De tre siktede blir i kveld løslatt fra politiets varetekt.